|  | **Pitanje** | **Odgovor** |
| --- | --- | --- |
| **1** | Je li moguće prijaviti projekt samo za uređenje interijera, bez zahvata za koje je potrebno ishoditi građevinsku dozvolu? | Moguće je prijaviti projekt samo za uređenje interijera. U tekstu javnog poziva jasno je naznačeno da je predmet javnog poziva sufinanciranje izrade i **druge** potrebne dokumentacije za posjetiteljsku i planinarsku infrastrukturu (vidjeti točku VI. Prihvatljivi troškovi su/financiranja). |
| **2** | Vezano za iznose su/financiranja - Na koji način se dokazuje da će se projekti sufinancirati iz EU fondova? | Iznos su/financiranja biti će definiran Ugovorom ovisno o izjavi u prijavnom obrascu. Isto se posebno ne dokazuje već će se korisnike sredstava Fonda Ugovorom obvezati na prijavu za financiranje konačne realizacije projekta (izvođenje radova) na EU natječaj koji će biti objavljen. Ukoliko se odlučite ne prijavljivati za EU sredstva FZOEU će sufinancirati izradu projektne dokumentacije do 80% sredstava za prihvatljive projekte. |
| **3** | Zanima nas da li se izrada projektne i druge potrebne dokumentacije u sklopu ovog javnog poziva odnosi isključivo na obnovu **postojeće** posjetiteljske infrastrukture ili se može izraditi projektna i druga potrebna dokumentacija za **novu** posjetiteljsku infrastrukturu? | Predmet javnog poziva je izrada projektne dokumentacije za obnovu **postojeće** posjetiteljske infrastrukture (iznimno se može uzeti u razmatranje izrada projektne dokumentacije za novu posjetiteljsku infrastrukturu ukoliko ista doprinosi smanjenju onečišćenja i ekološkog otiska infrastrukture za što nadležna Uprava za zaštitu prirode treba dati pozitivno mišljenje o udovoljavanju gore navedenih uvjeta. Isto se odnosi i na plan upravljanja za koji trebate imati suglasnost MINGOR-a). |
| **4** | Koji je predviđeni krajnji rok za izradu dokumentacije? | U prijavi je potrebno realno ocijeniti rok izrade dokumentacije te će se isti definirati Ugovorom o su/financiranju. |
| **5** | Projekt koji se planira prijaviti uključuje dio pomorskog dobra koji je pod upravljanjem Županijske lučke uprave, a unutar zaštićenog područja. Kakav dokument je potrebno dostaviti kako bi zadovoljili kriterije obvezne dokumentacije? | Ovim javnim pozivom nije predviđeno su/financiranje projektne dokumentacije za infrastrukturu koja se odnosi na obnovu/uređenje lučica ili marina budući su iste pod nadležnosti lučkih uprava. Sukladno javnom pozivu prihvatljiv je trošak dokumentacije za postavljanje „pametnih bova“ u zaštićenim područjima i područjima ekološke mreže.  Obvezna dokumentacija navedena je u točki 4. poglavlja VII. Poziva (Obvezna dokumentacija). |
| **6** | Molimo Vas pojašnjenje vezano za uvjete kojima korisnici trebaju udovoljavati za dodjelu bespovratnih sredstava (točka VI. Prihvatljivi troškovi sufinanciranja – tablica na str. 4 Poziva) .  U tablici na str. 4 Poziva naveden je prvi obavezan uvjet :“ Aktivnosti izrade i dorade projektne i druge dokumentacije vezane su na infrastrukturu predviđenu Planom upravljanja zaštićenim područjima/područjima ekološke mreže. Za PU u nacrtu/izradi potrebna je potvrda Javne ustanove da će se predmetna aktivnost uključiti u dokument i suglasnost MINGOR.“ S obzirom da JU ima Plan upravljanja u izradi, molimo da nam pojasnite da li sukladno uputama dostavljamo potvrdu  izdanu i ovjerenu od strane JU da će se predmetna aktivnost uključiti u dokument i dati na suglasnost MINGOR-u, ili je potrebno da navedenu potvrdu šaljemo na suglasnost MINGOR-u već sada kad je dokument u izradi? | Navedenu potvrdu (izjavu) potrebno je poslati na suglasnost MINGOR-u već sada kada je dokument u izradi. Uz prijavu na Javni poziv se dostavlja Izjava Javne ustanove i Suglasnost MINGOR-a da je planirana aktivnost prihvatljiva za Plan upravljanja zaštićenim područjima/područjima ekološke mreže predmetne Javne ustanove. |